Mogoeng veroordeel neerhalende opmerkings teenoor regtersHoofregter Mogoeng Mogoeng. (Foto: Flickr/GovernmentZA) Hoofregter Mogoeng Mogoeng het beledigende opmerkings en aanvalle op die land se regters, veral vroue, skerp veroordeel. “Selfs al word bewys dat ŉ spesifieke regter ŉ fout in ŉ uitspraak gemaak het, is al wat verantwoordelike Suid-Afrikaners hoef te doen om die uitspraak te kritiseer op grond van die punte waarmee hulle nie saamstem nie. Regters behoort nie bespot te word nie, veral nie in dié tyd waarin mense oënskynlik dink dit is aanvaarbaar vir hulle om vroue te behandel soos hulle goed dink nie. Ongeag van wie die aanvaller is, ons is gekant teen aanvalle op vroue en ál ons kollegas,” het die hoofregter Vrydag by ŉ mediakonferensie gesê. Sy opmerkings kom nadat EFF-leier Julius Malema verlede maand by ŉ Vrouedagsaamtrek in die Noord-Kaap na regters as “getraumatiseerd en oud” verwys het. Hy het aan party-ondersteuners gesê “onderwys moet gratis wees sodat meisies opleiding kan ontvang en in die toekoms selfversekerde regters kan word, sodat ontslae geraak kan word van onbevoegde regters wat bedreig voel deur die politici wat voor hulle verskyn”. Malema het gesê die EFF gaan “die wapens opneem” as regters hulle uitsprake aanpas na gelang van wie in die hof voor hulle verskyn. ŉ Dag voor Malema se opmerking het EFF-woordvoerder Mbuyiseni Ndlozi na regter Lettie Molopa-Sethosa gekap en gesê sy het gesukkel om deur haar eie uitspraak te lees, asook dat sy nie enige vertroue in die regstelsel inboesem nie. Melopa-Sethosa het een van verskeie verdoemende bevindings teen Openbare Beskermer Busisiwe Mkhwebane gemaak. Die EFF was deel van dié hofsaak teen pres. Cyril Ramaphosa. Op ŉ vraag oor of hy met Malema gepraat het, het Mogoeng gesê die leier van die rooi barette is aan die parlement verantwoordbaar. “Ek het nie met mnr. Malema gepraat nie, hy word deur die parlement ontplooi en ek glo dit is die parlement se plig om te ondersoek wat ook al teen mnr. Malema ondersoek moet word. Hy doen nie verantwoording aan my nie, maar aan die parlement en die mense van Suid-Afrika. “Die speaker van die nasionale vergadering [Thandi Modise] is ŉ lid van die Regterlike Dienstekommissie en ek ken haar as iemand wat diep verbind is tot die kommissie se werk. “Ek glo sy gaan doen, saam met ander lede van die parlement, wat nodig is.”